钦定古今图书集成/明伦汇编/官常典/第619卷 > 《循吏传序》前汉书
## 钦定古今图书集成/明伦汇编/官常典/第619卷 > 《循吏传序》前汉书

汉兴之初，反秦之敝，与民休息，凡事简易，禁罔疏阔，
而相国萧、曹以宽厚清静为天下帅，民作《画一之歌》。
孝惠垂拱，高后女主不出房闼，而天下晏然，民务稼
穑，衣食滋殖。至于文、景，遂移风易俗。是时，循吏如河
南守吴公、蜀守文翁之属，皆谨身帅先，居以廉平，不
至于严，而民从化。孝武之世，外攘四夷，内改法度，民
用雕敝，奸轨不禁。时少能以化治称者，惟江都相董
仲舒，内史公孙弘兒宽居官可纪。三人皆儒者，通于
世务，明习文法，以经术润饰吏事，天子器之。仲舒数
谢病去。弘、宽至三公，孝昭幼冲，霍光秉政，承奢侈师
旅之后，海内虚耗，光因循守职，无所改作。至于始元、
元凤之间，匈奴乡化，百姓益冨，举贤良文学，问民所
疾苦，于是罢酒榷而议盐铁矣。及至孝宣，由仄陋而
登至尊，兴于闾阎，知民事之囏难。自霍光薨后，始躬
万机，厉精为治，五日一听事，自丞相已下，各奉职而
进。及拜刺史守相，辄亲见问，观其所由，退而考察所
行，以质其言。有名实不相应，必知其所以然。常称曰：
“庶民所以安其田里而亡叹息愁恨之心者，政平讼
理也。与我共此者，其惟良二千石乎！”以为太守吏民
之本也，数变易则下不安，民知其将久，不可欺罔，乃
服从其教化。故二千石有治理效，辄以玺书勉厉，增
秩赐金，或爵至关内侯。公卿缺则选诸所表以次用
之。是故汉世良吏，于是为盛称中兴焉。若赵广汉、韩
延寿、尹翁归、严延年、张敞之属，皆称其位。然任刑罚，
或抵罪诛。王成、黄霸、朱邑、龚遂、郑弘、召信臣等，“所居
民冨，所去见思，生有荣号，死见奉祀。”此《廪廪》，庶几德
让君子之遗风矣。